ভারতীয় সান্ডা

**ভারতীয় সান্ডা** বা **সান্ডা**, যার বৈজ্ঞানিক নাম: *Saara hardwickii* (সারা হার্ডউইকি), হচ্ছে আগামিডি পরিবারভুক্ত টিকটিকির একটি প্রজাতি। এটি **হার্ডউইকের কাঁটালেজী টিকটিকি** বা **ভারতীয় কাঁটালেজী টিকটিকি** নামেও পরিচিত। এটি টিকিটিকিটি মূলত ভারত ও পাকিস্তানের থর মরুভূমি, কচ্ছ এবং আশেপাশের শুষ্ক অঞ্চলজুড়ে বিস্তৃত। এর বাইরে নির্দিষ্ট কিছু অঞ্চলে উল্লেখযোগ্য সংখ্যায় এর বিস্তৃতি রয়েছে। এই মূলত তৃণভোজী প্রাণী। বিচ্ছিন্ন গুচ্ছাকারে বিচরণ করায় এটি সহজেই র‍্যাপ্টর শিকারীদের লক্ষ্যবস্তুতে পরিণত হয়। মূল কিছু এলাকায় সংখ্যায় বাস করে। যেহেতু এটি আলগা গুচ্ছ আকারে পাওয়া যায়, তাই এটি প্রায়শই শিকারী পাখির আক্রমণের স্বীকার হয়। স্থানীয় জনগণের মধ্যে প্রচলিত বিশ্বাস অনুযায়ী, এ প্রাণী থেকে নিষ্কাশিত তেল কামোদ্দীপক হিসেবে কার্যকর তাই মানুষও প্রাণীটি শিকার করে থাকে।

## শ্রেণীবিন্যাস এবং ব্যুৎপত্তি
ঐতিহ্যগতভাবে সারা হার্ডউইকি প্রজাতিটিকে ইউরোম্যাস্টিক্স গণের অন্তর্ভুক্ত হিসেবে বিবেচিত হতো, কিন্তু ২০০৯ সালে এটি সারা গণে স্থানান্তর করা হয়। একই সাথে এই প্রজাতির সাথে ঘনিষ্ঠভাবে সম্পর্কিত প্রজাতি সারা অ্যাসমুসি এবং সারা লোরিকাটা প্রজাতি দুইটিকেও সারা গণে স্থানান্তর করা হয়।

নামের ‘হার্ডউইকি’ অংশটি ইংরেজ প্রকৃতিবিদ টমাস হার্ডউইকের স্মরণে প্রদান করা হয়েছে, যিনি এই প্রজাতির অঙ্কিত চিত্র এনেছিলেন যা থেকে জন অ্যাডওয়ার্ড গ্রে প্রজাতিটি বর্ণনা করেন।

এটি প্রস্তাব করা হয়েছে যে, বিস্তৃত অর্থে ইউরোম্যাস্টিক্স ও এর সহদোর গোষ্ঠী লেইয়োলেপসিস সম্মিলিতভাবে একটি স্বতন্ত্র পরিবার হিসেবে গণ্য করা যেতে পারে যার নাম হবে ইউরোম্যাস্টিসিডি। তবে এই মতটি ব্যাপকভাবে গ্রহণযোগ্য নয়, কারণ আগামিডি পরিবারের বাকি সদস্যরা একটি সুস্পষ্ট সহোদর গোষ্ঠী গঠন করে না।

## ভৌগোলিক পরিসর
ভারতের উত্তর প্রদেশের কনৌজ জেলাকে সান্ডার প্রকার স্থান বা আদর্শ আবাসস্থল হিসেবে বিবেচনা করা হয়। এটি ভারতের সমভূমির উত্তরাংশ থেকে শুরু করে পাকিস্তান পর্যন্ত বিস্তৃত শুষ্ক মরুভূমি অঞ্চলে বসবাস করে। পূর্বে উত্তর প্রদেশ থেকে পশ্চিমে রাজস্থান পর্যন্ত, এমনকি গুজরাতের কচ্ছ অঞ্চল পর্যন্ত এর ব্যাপ্তি রয়েছে। উত্তপ্ত থর মরুভূমি এই প্রজাতির মূল আবাসস্থল, বিশেষ করে রাজস্থানের জয়সলমের, বিকানের, বারমের ও চুরু জেলায় প্রাণীটির উপস্থিতি ব্যাপকভাবে লক্ষণীয়। এছাড়া মধ্যপ্রদেশের কিছু অংশেও (রেওয়া অঞ্চল) এটি দেখতে পাওয়া যায়।

### স্থানীয় নাম

* গুজরাতি: *সন্ধো*
* হিন্দি-উর্দু: *সানা*
* কোঙ্কানি: *গার*
* পাঞ্জাবি: *সান্দা*
* রাজস্থানী: *সান্দা*
* পশতু: *খাদমাই*
* সিন্ধি: *প্যাট মাচি*

## বিবরণ
ডান|থাম্ব| একটি অল্পবয়সী কণ্টকময় লেজবিশিষ্ট টিকটিকি।
হার্ডউইকের কাঁটালেজী টিকটিকির মাথা গোলাকার এবং মুখ চ্যাপ্টা। এর শরীর সাধারণত হলদে-বাদামি, বালির মতো বা জলপাই রঙের হয়। দেহে কালো দাগ ও সাপের আঁকাবাঁকা রেখার মতো চিহ্ন থাকতে পারে এবং উরুর সামনে একটি স্পষ্ট কালো দাগ দেখা যায়। এর দেহ পিঠ থেকে পেট পর্যন্ত চ্যাপ্টা এবং চামড়া কুঁচকানো ধরনের। লেজে কণ্টকময় আঁশের চাক রয়েছে এবং পাশে বড় বড় কাঁটা দেখা যায়। জয়সলমের অঞ্চলে এর লেজ নীলচে-ধূসর রঙের, আর কচ্ছ অঞ্চলে বালির মতো রঙের হয়ে থাকে।

এই টিকটিকির রঙ পরিবর্তিত হয় এবং ঠান্ডা ঋতুতে গাঢ় রঙ ধারণ করতে দেখা যায়।

### যৌন দ্বিরূপতা
পুরুষ সান্ডার লেজসহ মোট দৈর্ঘ্য সাধারণত ৪০ থেকে ৪৯ সেন্টিমিটার (১৬ থেকে ১৯ ইঞ্চি) হয়ে থাকে, এবং স্ত্রী সান্ডার দৈর্ঘ্য হয় ৩৪ থেকে ৪০ সেন্টিমিটার (১৩ থেকে ১৬ ইঞ্চি)। পুরুষ টিকটিকির লেজ স্ত্রীদের তুলনায় অপেক্ষাকৃত লম্বা এবং তাদের উরুসন্ধির ছিদ্রগুলো স্পষ্টভাবে লক্ষণীয়।

## চিত্রশালা

চিত্র:AAB01_Uromastyx_hardwickii_652.JPG|alt=A front view.| সামনের দৃশ্য।
চিত্র:AAB003_Uromastyx_hardwickii_737.JPG|alt=A view from the rear. Note the rounded head and flat snout.| পিছনের দৃশ্য। গোলাকার মাথা এবং চ্যাপ্টা নাক দৃশ্যমান।
চিত্র:AAB004_Uromastyx_hardwickii_763.JPG|alt=The dorso-ventrally flat body is clearly made out.| পিঠ-পেট বরাবর চ্যাপ্টা ও সমতল দেহটি স্পষ্ট বোঝা যাচ্ছে।
চিত্র:AAB005_Uromastyx_hardwickii_766.JPG|alt=Close up of front half.| শরীরের সামনের অর্ধেক অংশের কাছ থেকে তোলা ছবি।
চিত্র:AAB006_Uromastyx_hardwickii_769.JPG|alt=Close up of rear half - note the blue-grey spiny tail and toes on the foot.| পিছনের অর্ধেক অংশের কাছ থেকে তোলা ছবি। নীলচে-ধূসর কণ্টকময় লেজ ও পায়ের আঙুলগুলো দৃশ্যমান।
চিত্র:AB015_Dead_Uromastyx.JPG|alt=A dead Uromastyx found on the dunes.| বালিয়াড়িতে পাওয়া মৃত একটি ইউরোম্যাস্টিক্স।
চিত্র:Laggar_Falcon_feeding_on_a_spiny_tailed_lizard.jpg|একটি অপ্রাপ্তবয়স্ক ল্যাগার বাজপাখি সবেমাত্র একটি সান্ডা শিকার করেছে। পাখিটি এখন টিকটিকিটিকে খেতে শুরু করবে। ভারতের রাজস্থানের কিছু এলাকায় এধরনের টিকটিকি ল্যাগার বাজপাখির খাদ্যতালিকার একটি বড় অংশ।
চিত্র:AB012_Laggar_Falcon.JPG|alt=Laggar falcon (Falco jugger) feeding on a spiny-tailed lizard. The lizard was identified from its remains (tail).| ল্যাগার বাজপাখি একটি সান্ডা স্বীকারের পর ভক্ষণ করছে যা টিকটিকিটির অবশিষ্টাংশ (কণ্টকময় লেজ) দেখে শনাক্ত করা হয়েছে।
চিত্র:Falcon_prey_(Spiny-tailed_Lizard).JPG|alt=Tail of a spiny-tailed lizard which fell prey to a laggar falcon| সান্ডার লেজ যা একটি ল্যাগার বাজপাখির শিকারে পরিণত হয়েছিলো
চিত্র:AB016_Uromastyx_tail_below_tawny_eagle_perch.JPG|alt=A tail found below the habitual perch of a tawny eagle.| একটি তামাটে ঈগলের নিয়মিত বসার স্থানের নিচে পাওয়া সান্ডার লেজ।
চিত্র:AB017_Pellet_of_Tawny_Eagle.JPG|alt=Fresh pellet of a tawny eagle which shows spines of a spiny-tailed which it had eaten. The eagle was filmed ejecting this pellet.| একটি তামাটের ঈগলের সদ্য উগরে দেওয়া খাদ্যাংশ, যেখানে তার খাওয়া একটি সান্ডার কাঁটাগুলো দৃশ্যমান। ঈগলটিকে খ্যাদ্যাংশ উগরে দেওয়ার সময় ভিডিও করা হয়েছিল।
চিত্র:Saara_hardwickii_medicine.jpg|alt=Hawker selling sanda oil in Rawalpindi, Pakistan.| পাকিস্তানের রাওয়ালপিন্ডিতে সান্ডার তেল বিক্রি করছেন একজন হকার।


## অভ্যাস

### বাসস্থান এবং বিতরণ
এই টিকটিকি সাধারণত নরম বালিয়াড়ির পরিবর্তে শক্ত মাটির আবাসস্থলে বেশি দেখা যায়। এরা প্রায়ই গুচ্ছ দল গঠন করে বসবাস করে এবং অনেক সময় গ্রামাঞ্চলের প্রান্তবর্তী এলাকায়ও পাওয়া যায়। কচ্ছ অঞ্চলে এই প্রজাতিটি বিশেষভাবে একটু উঁচু ও শুষ্ক স্থানে থাকতে পছন্দ করে — যা বর্ষা মৌসুমে পানির স্তরের উপরে থাকা বিচ্ছিন্ন উঁচু ভূমিখণ্ড (স্থানীয়ভাবে যাকে বেটস বলা হয়)। পাকিস্তানের সিন্ধু প্রদেশের কোহিস্তান এলাকা, করাচি ও থানা বুলা খান ঘিরে থাকা অঞ্চলেও এদের দেখা যায়।

### শিকারী
মরুভূমিতে বিচরণ করা শিকারী পাখি এই টিকটিকির মূল শিকারী। সাহিত্যে স্যাকার বাজপাখিকে এর শিকারী হিসেবে উল্লেখ করা হয়েছে। তবে তামাটে ঈগল এবং ল্যাগার বাজের মতো অন্যান্য বাজ ও শিকারী পাখিও এই টিকটিকি শিকার করে। ক্যাটল ইগ্রেট জাতীয় বক পাখিও এটি শিকার করে বলে জানা গেছে।

### গর্ত
হার্ডউইকের কণ্টকময় লেজবিশিষ্ট টিকটিকি নিজের জন্য ৬ থেকে ৮ সেন্টিমিটার (২.৪ থেকে ৩.১ ইঞ্চি) প্রস্থের এবং ২ মিটারের (৬.৬ ফুট) বেশি লম্বা ঢালু, আঁকাবাঁকা বা সর্পিল আকৃতির একটি সুড়ঙ্গ ধরনের গর্ত খুঁড়ে নেয়। এই সুড়ঙ্গের প্রবেশপথ মাটির সমতলে মিশে থাকে এবং তা একটি ছোট চেম্বারে গিয়ে শেষ হয়। এই টিকিটিকি সাধারণত এই গর্তে একাকী বসবাস করে, তবে ডিম ফুটে বাচ্চা বের হওয়ার পর প্রাথমিকভাবে তারা মায়ের সঙ্গে বসবাস করে।

এই টিকটিকি সাধারণত নিজের গর্তের মুখের কাছাকাছি রোদ পোহায়। এটি অত্যন্ত সতর্ক স্বভাবের এবং সামান্য বিপদের আভাস পেলেই দ্রুত গর্তে ঢুকে পড়ে। কাঁটালেজী এই টিকটিকি শীতকালে শীতনিদ্রায় যায় এবং বসন্তকালে গর্ত থেকে বেরিয়ে আসে। শীতনিদ্রার পূর্বে এর মেরুদণ্ডের দুই পাশে লম্বা ফিতার মতো চর্বি সঞ্চিত হয়, যা এটিকে দীর্ঘ শীতকাল অতিক্রমে সহায়ক ভূমিকা রাখে বলে ধারণা করা হয়। ভবিষ্যতে কৃষিক্ষেত্রে প্রবৃদ্ধির কারণে এই কাঁটালেজী টিকটিকির জনসংখ্যা উল্লেখযোগ্য হারে (২০% বা তার বেশি) হ্রাস পেতে পারে।

### খাদ্য
হার্ডউইকের কণ্টকময় লেজবিশিষ্ট টিকটিকি মূলত তৃণভোজী প্রাণি, এবং এর দাঁত উদ্ভিজ্জ খাদ্যের উপযোগীভাবে গঠিত। এর খাদ্য তালিকায় রয়েছে কাইর গাছের (*Capparis aphylla*) ফুল ও ফল, খেজরি গাছের (*Prosopis spicigera*) বীজ, স্যালভাদোরা পের্সিকা গাছের ফল এবং ঘাস। তবে পঙ্গপালের প্রজননের এলাকাগুলোতে এই টিকটিকিকে পঙ্গপালের শূককীট ও পূর্ণবয়স্ক পোকা খেতেও দেখা গেছে।

গ্রীষ্মকালে এই টিকটিকি সাধারণত সকালে বেশি খাদ্য খোঁজাখুঁজি করে এবং সেই সময়ে প্রধানত পোকামাকড় খেয়ে থাকে। বর্ষাকালে এটি মূলত লতাজাতীয় উদ্ভিদ ও ঘাস খাদ্য হিসেবে গ্রহণ করে থাকে।

## প্রজনন জীববিজ্ঞান
সান্ডা একটি ডিমপ্রসবী প্রাণি। প্রাপ্তবয়স্ক টিকটিকিরা সাধারণত জুন থেকে সেপ্টেম্বর মাসের মধ্যে প্রজননের জন্য মিলিত হয়। স্ত্রী টিকটিকি কবুতরের ডিমের মতো আকারের সাদা রঙের ডিম পাড়ে। একটি স্ত্রী টিকটিকি সাধারণত একবারে ৮ থেকে ১৫টি ডিম দিয়ে থাকে।

## অর্থনৈতিক গুরুত্ব
ভারতে সান্ডাকে মাংসের জন্য শিকার করা হয়। এ বিষয়ে ম্যালকম আর্থার স্মিথ বলেছেন, “...হিন্দু সম্প্রদায়ের নির্দিষ্ট কিছু বর্ণের কাছে এটি নিয়মিত খাদ্যাভাসের অংশ... বলা হয়ে থাকে, এর মাংস অত্যন্ত সুস্বাদু এবং মুরগির মাংসের মতোই সাদা... মাথা ও পা সাধারণত খাওয়া হয় না, তবে এর লেজটিকে দারুণ সুস্বাদু একটি খাবার হিসেবে বিবেচনা করা হয়... শরীরের চর্বি গলিয়ে প্রস্তুতকৃত তেল যা বাতের মালিশ হিসেবে ব্যবহৃত হওয়ার পাশাপাশি পুরুষত্বহীনতার চিকিৎসাতেও ব্যবহৃত হয়।”

সান্ডার লেজে সঞ্চিত চর্বির বিভিন্ন ওষুধি গুণ আছে বলে বিশ্বাস করা হয়। এই কারণে লোকচিকিৎসার অংশ হিসেবে ভারত ও পাকিস্তানের নানা স্থানে এটি প্রায়ই অবৈধভাবে সংগ্রহ ও বিক্রি করা হয়। একে বন্দি অবস্থায় রাখার জন্য এর মেরুদণ্ডকে স্থানচ্যুত করার মতো নিষ্ঠুর পদ্ধতিও প্রয়োগ করা হয়ে থাকে।

## অবৈধ শিকার
যাযাবরদের ব্যাপক শিকারের কারণে পশ্চিম রাজস্থানে সান্ডা এখন বিলুপ্তির পথে। যাযাবররা সরীসৃপটিকে এটির মাংস এবং ওষুধ হিসেবে মূল্যবান বলে মনে করে। বর্ষাকালে এই টিকটিকি তার গর্ত থেকে বের হয়ে ঘাসের কচি ডগা খেতে আসে, এবং ঠিক তখনই এটি বাজ ও ঈগল জাতীয় শিকারি পাখিদের শিকারে পরিণত হয়।

## তথ্যসূত্র

## আরও পড়ুন

*Boulenger GA (1890). *The Fauna of British India, Including Ceylon and Burma. Reptilia and Batrachia.* London: Secretary of State for India in Council. (Taylor and Francis, printers). xviii + 541 pp. (*Uromasix hardwickii*, pp.&nbsp;157–158, Figure 45).
*Hardwicke T, Gray JE (1827). "A Synopsis of the Species of Saurian Reptiles, collected in India by Major-General Hardwicke". *Zoological Journal, London* **3**: 214–229. (*Uromastix hardwickii*, new species, pp.&nbsp;219–220). (in Latin and English).
* (1990). "Notes on capture of the Spiny-tailed lizard (*Uromastyx hardwickii)* in Gujarat". *Hamadryad* **15**: 28.
*Daniel JC (2002). *The Book of Indian Reptiles and Amphibians*. Mumbai: Bombay Natural History Society / Oxford University Press. viii + 238 pp. .
*Smith MA (1935). *[[The Fauna of British India, Including Ceylon and Burma]]. Reptilia and Amphibia. Vol. II.—Sauria.* London: Secretary of State for India in Council. (Taylor and Francis, printers). xiii + 440 pp. + Plate I + 2 maps. (*Uromastix hardwickii*, pp.&nbsp;244–247, Figure 63).

## বহিঃসংযোগ

* ডিজিটাল রূপবিদ্যা

বিষয়শ্রেণী:১৮২৭-এ বর্ণিত সরীসৃপ
বিষয়শ্রেণী:জন অ্যাডওয়ার্ড গ্রে কর্তৃক নামকরণকৃত ট্যাক্সা
বিষয়শ্রেণী:পাকিস্তানের সরীসৃপ
বিষয়শ্রেণী:ভারতের সরীসৃপ
বিষয়শ্রেণী:আইইউসিএন লাল তালিকার সংকটাপন্ন প্রজাতি